Viskupič, Marián, poslanec NR SR (2024-02-09):
Ďakujem pekne za slovo, pán predsedajúci. Vážený pán minister, vážení kolegovia, dovoľte aj mne pár slov ku skrátenému legislatívnemu konaniu. Myslím, že sa všetci zhodneme na potrebe zjednodušenia stavebnej legislatívy. Dokonca v tomto prípade aj ja vnímam, že toto konkrétne skrátené legislatívne konanie má z veľkej časti svoje opodstatnenie. Myslím, že to len ukazuje, že opäť raz sa ukázalo, že prijatie zákona, respektíve zákonov, nie je koniec, ale skôr začiatok, že implementácia do reality je násobne ťažšia. No ono je to také, že papier znesie všetko, potom tá realita už nie je len o papieri, ale teda o tom, aby sa fakt reálne dokázalo všetko zimplementovať a fungovať. No poviem to takto, že všetko je nakoniec o peniazoch. Ja by som sa rád dožil stavu, že stavby a ešte teda špeciálne tie, ktoré rieši štát, budú stáť preto, že nie je na ne dostatok financií a nie preto, ako je to dnes, že procesy zastali niekde v džungli právnych predpisov v tejto oblasti a CAPEX-y sa potom presúvajú v rozpočte z roka na rok, nevyčerpajú sa, alebo sa financie vracajú do Európskej únie, alebo sa projekty ani nezačnú realizovať, lebo by sa nestihli, toto nám napríklad hrozí aktuálne v pláne obnovy a odolnosti. No, samozrejme, rád by som sa toho dožil, samozrejme, za stavu, keď pri týchto stavebných konaniach budú zachované vyvážené práva a pohľady, samozrejme, všetkých zúčastnených, aby som to uviedol na správnu mieru. Kolega Ondro Dostál veľmi podobne rozobral samotné skrátené legislatívne konanie, ale teda aj znenie zákona, do toho asi už nebude vŕtať ďalej, ja sa budem skutočne venovať len peniazom a zopakujem to ešte raz, pretože nakoniec je všetko o peniazoch. Všetko o financiách a aj tento prípad je vo finále potom zasa o peniazoch nás všetkých, o verejných financiách. No prečo? Teda zákony č. 200/2022 o územnom plánovaní a aj zákon č. 201/2022 o výstavbe totiž vytvorili aj nový úrad pre územné plánovanie a výstavbu s rozpočtom, o ktorom je tu teda potrebné sa baviť a chcem, aby tu pár slov zaznelo a ja sa aj spýtam pána ministra a teda budem aj rád, ak by potom reagoval fakt odborne a teda k tomu rozpočtu. No prečo? Posun účinnosti má, samozrejme, vplyv aj na efektivitu vynakladania verejných zdrojov a, samozrejme, aj na ich výšku, veď teda máme nový úrad, ktorý má svoj rozpočet, a poviem aký. Zároveň, samozrejme, budú fungovať teda aj pôvodné procesy, ktoré, samozrejme, tiež nie sú z pohľadu verejných financií zadarmo, takže toto je tá moja otázka na pána ministra, že ako je toto nejak zabezpečené, čo to celé bude stáť a teda či sa tam pozerá aj na efektivitu. No ale poďme k samotnému úradu. Ja tu teda mám proste údaje z rozpočtu tohtoročného, no ten samotný úrad už v roku 2022 mal, teda už sa bavíme o skutočnosti, nejakých 9,2 mil. euro náklady, výdavky. Na rok 2023, to znamená na minulý rok, bolo v rozpočte plánovaných takmer 56 mil., realita bola dokonca ešte o ďalších 10 mil. vyššia, to znamená 65 mil. eur, čiže ten úrad, ktorý tam, samozrejme, okej, vznikol, musel vzniknúť a teda verme, že je to úrad, ktorý posunie to naše stavebníctvo do nejakej novej a zmysluplnej éry, každopádne nie je to zadarmo. Hej, už vlani to stálo 65 mil., nebudem tu teda, samozrejme, už tie jednotlivé položky, kde čo stálo. Pre tento rok je v rozpočte schválených 61,5 mil. eur, pre ďalší rok 72 a teda výhľad na rok ´26 je 73 mil. Čiže skutočne sú to nezanedbateľné peniaze, na ktoré sa, samozrejme, my všetci skladáme, sú to teda klasické verejné výdavky, ktoré sú hradené z rozpočtu a aj na toto treba dávať pozor, pretože zasa raz máme dva súbežne fungujúce procesy, oba nás stoja peniaze a asi ťažko hovoriť o efektivite. Takže toto, toto by som bol veľmi rád a preto som aj vystúpil, aby tu skutočne zaznelo, že nielen teda tá právna stránka, nielen odborná stránka, nielen teda pohľady všetkých zúčastnených v stavebnom konaní, ale, samozrejme, stojí nás to všetkých občanov Slovenska aj na verejných zdrojoch svoje financie. Takže, pán minister, prosím, len otázka, keď vyjadrite sa, že ako, ako toto, že čo to spraví s tým rozpočtom, či teda sa bude navyšovať, alebo znižovať, alebo teda či je skutočne problém so zabezpečením odborníkov, lebo, samozrejme, vnímam a rešpektujem tie dôvody na to samotné skrátenie. Takisto nebudem to opakovať, kolega ich čítal, ale teda prosím k tomuto úradu bližšie, ak by sa dalo. Ďakujem pekne za pozornosť.